Rede hoekom restaurant-man wapen uithaal(Argieffoto: pixabay) Die eienaar van die Vetkoek Maleis-franchise in Hennopspark in Centurion wat Dinsdag ’n vuurwapen op twee arbeidsinspekteurs gerig het, was tydens die voorval nog erg getraumatiseer nadat hy verlede week die slagoffer van ’n huisrooftog was. Só sê Doraine van Rij, stigter van die Vetkoek Maleis-franchise. “Trauma druk mense dikwels in ŉ verkeerde rigting en dan reageer jy soos jy nie eintlik moet nie. In hierdie geval was die trauma van die huisrooftog nog vars in die eienaar se kop ten tyde van die voorval,” sê Van Rij. “Dit regverdig steeds nie wat hy gedoen het nie. Die uitlatings wat hy gemaak het, is ook nie aanvaarbaar nie.” Van Rij sê die eienaar is erg beseer tydens die huisrooftog en moes in die hospitaal behandel word. Maroela Media het vroeër berig die inspekteurs het Dinsdag na die Vetkoek Maleis-franchise gegaan om kontakbesonderhede te kry om ’n afspraak vir ’n latere besoek te doen. “Die eienaar van Vetkoek Maleis het begin kwaad word toe die inspekteurs sy kontakbesonderhede vra. Hy het begin skree, sy hemp uitgetrek en merke op sy lyf gewys wat hy beweer is weens ‘julle mense’,” het adv. Michael Msiza, die departement van indiensneming en arbeid se hoofinspekteur in Gauteng, vroeër gesê. Hy is daarna na die agterkant van die restaurant en het met ŉ vuurwapen teruggekeer wat hy op die inspekteurs gerig het. Die departement van indiensneming en arbeid het ŉ klag van die rig van ŉ vuurwapen teen die man aanhangig gemaak. “Die ander franchises moenie ly of benadeel word deur een persoon se oordeelsfout weens trauma nie,” sê Van Rij.